આ આખા પાર્કની અને હોસ્ટ્સની દેખરેખ રાખવા અલાયદો સ્ટાફ છે, હોસ્ટસનું ધ્યાન રાખવા સિક્યોરિટી, પાર્કની વાર્તાઓ માટે રચનાકારો, પ્રોગ્રામરો, ઓપરેશન કરી હોસ્ટ્સને જાળવનારાઓ, નવા હોસ્ટ્સ બનાવનારાઓ વગેરેનો આખોય સ્ટાફ છે જે વેસ્ટવર્લ્ડના શેરહોલ્ડર્સ દ્વારા નિયંત્રિત છે. પણ જો બધું એટલું જ સરળ હોત તો? અમુક પાત્રો વિશેષ ધ્યાન ખેંચે છે. આખી શ્રેણીમાં બે પાત્રો મને ખૂબ ગમ્યા છે, ડૉલેરિસ અને મીવ.. પહેલું પાત્ર છે ડૉલેરિસ (ઈવાન રેચલ વુડ) – એ યુવતિ જે એના ગયેલા પ્રેમીની એટલે કે એક મુલાકાતી તરીકે તમારી રાહ જુએ છે. એ પાર્કની સૌથી પહેલી હોસ્ટ છે, પાર્કના ખૂબ જૂના ડેવલોપર અને હોસ્ટ્સના વર્તન માટે જવાબદાર બર્નાર્ડ સાથે તેના સંવાદો અદ્રુત છે, એ વાતોમાંથી ટપકતો અનુભવરસ અને ફિલસૂફી તમને વાહ કહેવા મજબૂર કરી દેશે.. ખાસ કરીને જ્યારે તમે એને એક રોબોટ અને એક માણસના સંવાદ તરીકે માણો.. વાંચો આ સંવાદ